गांवों को ओडीएफ करने की तैयारी रामगंजमंडी में खुले में कर रहे शौच
रामगंजमंडी | प्रधानमंत्रीनरेंद्र मोदी की पहल पर देशभर में चलाए जा रहे स्वच्छता अभियान के तहत गांवों को भी खुले में शौच से मुक्त किया जा रहा है। वहीं शहर में बड़ी संख्या में लोग खुले में शौच कर रहे हैं, लेकिन इन्हें रोकने और समझाइश करने वाला कोई नहीं है।
उपखंड क्षेत्र की खैराबाद पंचायत समिति को खुले में शौच से मुक्त करने के लिए अभियान चलाया जा रहा है। इसके तहत क्षेत्र में पांच ग्राम पंचायतें खुले में शौच से मुक्त हो गई है। इनमें सबसे पहले पीपाखेडी दिसंबर 2015 में ही खुले में शौच से मुक्त घोषित कर दी गई थी। इसके बाद हिरियाखेडी, मोड़क स्टेशन, मोड़क गांव और चेचट को भी खुले में शौच से मुक्त का प्रमाण पत्र मिल गया है। अन्य पंचायतों में भी प्रयास चल रहे हैं।
वहीं दूसरी ओर शहर में बड़ी संख्या में लोग खुले में शौच जा रहे हैं। शहर में कई कच्ची बस्तियां, मजदूर वर्ग की कॉलोनियां आदि में यही चलन चल रहा है। शहर के मध्य गोरधनपुरा गांव के रास्ते पर बसी बस्ती में कई घरों में अभी तक शौचालय नहीं बनाए गए हैं। इससे यह लोग भी खुले में ही शौच जाते हैं। शहर के बाहरी हिस्सों में बसी बस्तियों में भी ऐसी ही स्थिति है। प्रतिदिन सुबह बडी संख्या में लोग खुले में शौच करने जाते हैं।
गांवों में जहां खुले में शौच करने से रोकने के लिए कई बार समझाइश की गई, शौचालय बनाने के लिए प्रेरित किया गया, लेकिन शहर में हालात विपरीत है। स्वच्छ भारत अभियान के प्रारंभ में नगरपालिका की ओर से सर्वे करवाया गया था। इसमें शहर में 1685 परिवारों के यहां शौचालय नहीं बने हुए थे। पालिका ने इसे ही लक्ष्य मानकर शौचालय निर्माण के लिए लोगों को प्रेरित भी किया। शौचालय निर्माण पर अनुदान भी दिया जा रहा है। ऐसे में पालिका ने प्रथम चरण में 1175 परिवारों के शौचालय बनवाने के लिए आवेदन लिया। साथ ही इनके खातों में प्रथम किश्त के रूप में चार-चार हजार रुपए भी जमा करवा दिए। इनमें से अभी तक केवल 658 परिवारों ने ही शौचालय का निर्माण करवाया है। वहीं 517 परिवारों ने प्रथम किस्त लेने के बाद भी शौचालय बनवाने में रुचि नहीं दिखाई। ऐसे में शहर को स्वच्छ बनाने के सपने पर ग्रहण लगा हुआ है।
hin_Deva hin_Deva hin_Deva hin_Deva hin_Deva